CELEX: 32019D2229
Language: sl
Date: 2019-12-19 00:00:00
Title: Sklep Sveta (EU) 2019/2229 z dne 19. decembra 2019 o pooblastilu za začetek pogajanj z Republiko Belorusijo o sporazumu o carinskem sodelovanju in medsebojni upravni pomoči

27.12.2019   
               
               
                  SL
               
               
                  Uradni list Evropske unije
               
               
                  L 333/143
               
            
         SKLEP SVETA (EU) 2019/2229
         z dne 19. decembra 2019
         o pooblastilu za začetek pogajanj z Republiko Belorusijo o sporazumu o carinskem sodelovanju in medsebojni upravni pomoči
         SVET EVROPSKE UNIJE JE –
         ob upoštevanju Pogodbe o delovanju Evropske unije ter zlasti člena 207(3) in prvega pododstavka člena 207(4) v povezavi s členom 218(3) in (4) Pogodbe,
         ob upoštevanju priporočila Evropske komisije,
         ker bi morala Komisija biti pooblaščena za začetek pogajanj z Republiko Belorusijo o sporazumu o carinskem sodelovanju in medsebojni upravni pomoči –
         SPREJEL NASLEDNJI SKLEP:
         
            Člen 1
            Komisija je pooblaščena, da v imenu Evropske unije začne pogajanja z Republiko Belorusijo o sporazumu o carinskem sodelovanju in medsebojni upravni pomoči.
         
         
            Člen 2
            Pogajanja potekajo na podlagi pogajalskih smernic Sveta, kakor so določene v Dodatku k temu sklepu.
         
         
            Člen 3
            Pogajanja potekajo v posvetovanju z Delovno skupino za carinsko unijo.
         
         
            Člen 4
            Ta sklep je naslovljen na Komisijo.
         
         
            V Bruslju, 19. decembra 2019
            
               
                  Za Svet
               
               
                  Predsednik
               
               K. MIKKONEN
            
         
      
      
         
            PRILOGA
            
               Sklep Sveta o pooblastitvi Evropske komisije za začetek pogajanj o sporazumu o carinskem sodelovanju in medsebojni upravni pomoči (CCMAA) z Republiko Belorusijo
            
            1.   Narava predvidenega sporazuma
            
            Področje uporabe predvidenega sporazuma je omejeno na zadeve, ki so v pristojnosti Unije. Splošni cilj predvidenega sporazuma je razviti in okrepiti sodelovanje ter medsebojno upravno pomoč v carinskih zadevah z Republiko Belorusijo, in sicer zlasti vzpostaviti pravno podlago za okvir carinskega sodelovanja, usmerjenega v zagotavljanje varnosti dobavne verige in olajšanje zakonite trgovine, ob hkratnem zagotavljanju učinkovitih carinskih kontrol, pa tudi zaščite finančnih interesov Evropske unije tako, in sicer tako, da se z omogočitvijo izmenjave informacij zagotovi pravilno izvajanje carinske zakonodaje. Predvideni sporazum se sklene za nedoločen čas.
            2.   Vsebina predvidenega sporazuma
            
            Predvideni sporazum zajema vse določbe, ki sta jih sprejeli Evropska unija in Republika Belorusija, navajani tudi kot pogodbenici, v svojih carinskih zakonodajah, ki urejata uvoz, izvoz, tranzit blaga ter njegov vnos v kakršen koli drug carinski postopek. Načeloma ni izključeno nobeno področje, ki je v pristojnosti Unije in na katerem bi bila carinsko sodelovanje in medsebojna upravna pomoč ustrezna.
            Predvideni sporazum bi zato moral zajemati elemente, kot so:
            
                        (1)
                     
                     
                        sodelovanje pri izboljševanju carinske zakonodaje, usklajevanju in poenostavitvi carinskih postopkov;
                     
                  
                        (2)
                     
                     
                        vzpostavitev sodobnih carinskih sistemov, vključno s sodobnimi tehnologijami za carinjenje, določbami za pooblaščene gospodarske subjekte, avtomatiziranimi analizo tveganja in kontrolami, poenostavljenimi postopki za sprostitev blaga, revizijami po sprostitvi blaga ter določbami za partnerstva med carino in podjetji;
                     
                  
                        (3)
                     
                     
                        omogočanje in učinkovite kontrole pretovarjanja in tranzita prek zadevnih ozemelj; sodelovanje in usklajevanje med vsemi zadevnimi organi in agencijami na njunih ozemljih, da se olajša tranzitni promet; iskanje možnosti za kompatibilnost zadevnih tranzitnih carinskih sistemov, kadar je to ustrezno in primerno;
                     
                  
                        (4)
                     
                     
                        poklicna etika;
                     
                  
                        (5)
                     
                     
                        po potrebi in pod pogoji, ki jih je treba opredeliti, izmenjava ustreznih informacij in podatkov ob upoštevanju pravil o zaupnosti občutljivih podatkov in varstva osebnih podatkov pogodbenic;
                     
                  
                        (6)
                     
                     
                        usklajevanje carinskih ukrepov med carinskimi organi pogodbenic;
                     
                  
                        (7)
                     
                     
                        medsebojno priznavanje programov pooblaščenih gospodarskih subjektov in carinskih kontrol, vključno z enakovrednimi ukrepi za olajševanje trgovine, kadar je to ustrezno in primerno ter skladno z modalitetami, ki bodo opredeljene;
                     
                  
                        (8)
                     
                     
                        carinsko vrednotenje;
                     
                  
                        (9)
                     
                     
                        medsebojna upravna pomoč.
                     
                  3.   Druge določbe
            
            Veljavna pravila o zaupnosti, varstvu podatkov in uporabi informacij se opredelijo v skladu z ustrezno zakonodajo EU.
            Predvideni sporazum vsebuje običajne klavzule o ozemeljski uporabi, začetku veljavnosti, trajanju in uradnem obvestilu, ki je potrebno za odpoved.
            4.   Skupni odbor za carinsko sodelovanje
            
            Predvideni sporazum določa vzpostavitev Skupnega odbora za carinsko sodelovanje, ki skrbi za pravilno delovanje predvidenega sporazuma; sprejema lahko sklepe in druge ukrepe, potrebne za izvajanje ciljev sporazuma.
            V skladu s členom 17 PEU Unijo v Skupnem odboru za carinsko sodelovanje zastopa Komisija, ki ji pomagajo predstavniki držav članic.
            Ustanoviti je mogoče delovno skupino, ki preučuje tehnična vprašanja, povezana z izvajanjem predvidenega sporazuma, in pripravlja priporočila za Skupni odbor za carinsko sodelovanje.
            Delovno skupino sestavljajo strokovnjaki iz obeh pogodbenic.
            Poroča Skupnemu odboru za carinsko sodelovanje, ki sporazumno sprejema ustrezne sklepe.
            5.   Pogajanja
            
            Komisija bi morala Svetu poročati o izidu pogajanj in po potrebi o težavah, ki bi se pojavile med pogajanji.